**Govor**

**Dan nezavisnosti Bosne i Hercegovine 1. mart 2022.**

**Dana zahvalnosti 6. mart 2022.**

Građani i građanke Bosne i Hercegovine 1. marta ove godine obilježavaju jubilej - 30. godišnjicu proglašenja nezavisnosti svoje domovine. Ovaj dan i ovaj čin je najzačajniji historijski i državotvorni akt Bosne i Hercegovine poslije drugog svjetskog rata. Preko dva miliona građana BiH, izjasnilo se da, kao i Slovenija, Hrvatska i današnja Sjeverna Makedonija, želi izaći iz već tada "krnje Jugoslavije" i živjeti u nezavisnoj, suverenoj, i cjelovitoj državi Bosni i Hercegovini.

Mnogi tvrde da je zbog ovog čina počeo rat, da je referendum za nezavisnost bio uperen protiv volje jednog naroda. To nije istina. Bosansko-hercegovačko društvo i država nisu bježali iz Jugoslavije ni zbog niti od srpskog ili srbijanskog naroda. Nije Bosna tada bježala ni zbog niti od bogatog zajedničkog kulturnog i historijskog naslijeđa kojeg dijeli sa Srbijom i Jugoslavijom. Bosna je bježala od jednog pomahnitalog režima Slobodana Miloševića koji je odlučio srušiti Jugoslaviju i na njenim ruševinama izgraditi veliku Srbiju. Ustav tadašnje SFRJ je prva prekršila Republika Srbija. Jugoslavenskom kasom finansirala je osvajačke ratove u Sloveniji, Hrvatskoj, Bosni i Hercegovini, a na kraju i na Kosovu. Ostati u Miloševićevoj krnjoj Jugoslaviji značilo saučestvovati u njegovim zlodjelima.

Sa ovog mjesta poručujemo domaćoj i međunarodnoj javnosti, naročito zvaničnicima i donosiocima političkih odluka u regionu da je rat u Bosni i Hercegovini bio nepravedni rat, agresija Miloševićeve Srbije, a kasnije Tuđmanove Hrvatske na Bosnu i Hercegovinu. Bio je to rat nametnut od strane onih koji nikada u Bosni nisu živjeli, onih koju Bosnu nisu htjeli razumijeti i prihvatiti, onih koji su je željeli uništiti, podijeliti i rasparčati, a njene narode navesti na krvavi bratoubilački sukob. Na našu zajedničku nesreću mnogi bosansko-hercegovački građani, zavedeni, zbunjeni, uplašeni i medijski indoktrinirani od strane vlasti u Beogradu i Banjoj Luci, a kasnije i od strane zvaničnog Zagreba i Tuđmanovog režima, ne prihvataju 1. mart kao njihov praznik niti Bosnu i Hercegovinu kao njihovu državu i domovinu.

Činjenica je da građani u Bosni različito gledaju na nezavisnost, historiju i postojanje svoje države. Bosna je po tome kao i sve druge evropske države u kojima različite zajednice i narodi različito vide istoriju, kulturu i praznike. Ali se zbog toga ne negira pravo tih država i društava da postoje jedinstveni i nezavisni. Niko ne može zanijekati pravo Bosni i Hercegovini da postoji kao jedinstvena, nezavisna i međunarodno priznata država. Još manje može zanijekati i prekrojiti činjenicu da svi mi dijelimo zajednički jezik, historiju, kulturu; da dijelimo iste vrline i mane, dobro i zlo, uspjehe i poraze, ratove, zločine i žrtve. Bosna i Hercegovina svima nama gruda, domovina, otadžbina, u kojoj su vjekovima zajedno živjeli naši preci; u kojoj danas ima dovoljno mjesta i resursa za dostojanstven život svih njenih građana i naroda; i u kojoj će biti mjesta za sve naše potomke.

Uprkos tome što naša domovina, država Bosna i Hercegovina ove godine slavi tri decenije nezavisnosti, međunarodne priznatosti, i članstva u Ujedinjenim nacijama ne prestaju propagandne kampanje kojima se negira njena državnost i nezavisnost. Ignoriše i prekraja se hiljadugodišnja istorija Bosne i Hercegovine i svi kulturni slojevi od kojih je naša domovina sazdana.

Mi ovdje sa ovoga mjesta pozivamo sve građane Bosne i Hercegovine da odbace razarajuću politike i retoriku mržnje i podijela i da prigrle svoje komšije i sunarodnike, da prigrle različitosti, da prigrle našu zajedničku domovinu i sve konstruktivne politike koje vode ka pomirenju, suočavanju sa prošlošću, pravednom miru i opštem prosperitetu.

Ne možemo a da ne kažemo da 30. godišnjica nezavisnosti Bosne i Hercegovine dolazi u najmračnijem trenutku 21. vijeka, dok traje rušilački osvajački pohod jednog razularenog i moćnog režima iz Moskve nad svojim slabijim i bratskim susjedom. Slike iz Ukrajine danas potresaju svakog Bosanca i Hercegovca. Sudbina i borba ukrajinskih građana danas je podsjetnik naše kolektivne traume. Kao nekada u Bosni, danas se u Ukrajini brani međunarodno pravo, brane se ljudska i građanska sloboda i prava, brane se demokratske vrijednosti, brani se pravo naroda da živi slobodan, nezavistan i zaštićen od progona i nasilja u demokratski uređenoj i pravnoj državi.

Pored Dana nezavisnosti, ove godine obilježavamo i Dan zahvalnosti. On nije praznik, ali ovog 6. Marta, mi građani Bosne i Hercegovine u preko 20 zemalja svijeta izražavamo zahvalnost državama koje su prije 30 godina priznali Bosnu i Hercegovinu. Osim toga, dan zahvalnosti prije svega posvećujemo građanima, društvima i državama Evrope i svijeta koji su pomogli Bosni i njenim građanima da prežive ratne strahote i primili bosansko-hercegovačke izbjeglice u svoje okrilje. Koji su otvorili svoja vrata i ponudili siguran i dostojanstven život našim građanima u vremenima kada su sile mraka pokušavale sa lica zemlje izbrisati jednu zemlju, narod i kulturu. Zahvalni smo građanima i društvima koji su nam pružili ruku spasa i dali šansu da se okrijepimo, izliječimo, oporavimo, školujemo, radimo i izgradimo svoje nove domove u novim domovinama.

Mi danas nismo vise samo Bosanci i Hercegovci, mi smo i Italijani, Finci, Danci, Nizozemci, Švedjani, Amerikanci, Kanađani, Australijanci, Danci, Francuzi, Belgijanci, Nijemci, Austrijanci, Norvežani, Švicarci, Britanci, Irci, Slovenci, građani Republike Hrvatske.

Zahvalni smo našim komšijama i sugrađanima koji su nam prihvatili i koji nas uvažavaju kao jednake i ravnopravne građane, kao ravopravne učesnike u političkom i svakom drugom životu naših zajednica. Zahvalni smo evropskim i svjetskim novinarima, književnicima, pravnicima, sudijama, tužiocima, međunarodnim službenicima, intelektualcima i pojedinim političarima koji su u ta turobna vremena svoje vlade i javnost svojih država hrabro i beskompromisno izvještavali o pravom karakteru rata u Jugoslaviji i rata protiv Bosne i Hercegovine, o istini o braniocima i napadnutima i o agresorima i napadačima; o istini o logorima i zločinima, njihovim motivima, razmjerama i žrtvama. Njima su naše misli i zahvalnost upućene svakog dana, a ovog dana pogotovo.

Hvala vam za sve! I molimo vas da utičete na vaše državnike, ministre, novinare, da nam pomognu da prekinemo dalje urušavanje naše države od strane istih onih snaga koje danas ruse Kijev, kao sto je prije 30 godina rušeno naše Sarajevo.

Mi građani Bosne i Hercegovine nastavljamo naše aktivnosti u smjeru razvoja države, obrazovanja, zdravstva, ekonomije. Investiramo u nasu zemlju i naše znanje i naš novac tako da mlade generacije Bosanaca i Hercegovaca ne moraju da napuštaju svoju zemlju. Međutim, da bismo mogli početi, mi moramo imati novi Ustav koji će biti u skladu sa Evropskom Konvencijom o Ljudskim Pravima. Moramo imati političare koji neće negirati genocid i vrijeđati druge narode. Moramo imati istinsku vladavinu prava tako da Republika srpska, koja je priznata kao entitet i nakon masovnih zločina i genocida ne može da ponovo pravi svoju vojsku. 10. decembra 2021, dok se dodjeljivala Nobelova nagrada za mir u Republici srpskoj je donesena nelegalna odluka da se ponovo formira VRS. Ista ona vojska koja je počinila genocid za koji su u Den Hagu osuđen general Mladić i Karadžić, a u tom istom zatvoru, optužen za genocid, umro i predsjednik Srbije, Slobodan Milošević.

Neka ovaj Dan zahvalnosti širom svijeta Bosanci i Hercegovci proslave sa svojim komšijama i sugrađanima predstavljajući im ne samo istoriju naše domovine, već i najbolje iz tradicije, kulture, ekonomije i umjetnosti naše zemlje i svih njenih naroda.

Bosna i Hercegovina je prelijepa zemlja. Zato vas sve, za kraj, pozivamo da dođete u naše Sarajevo, Mostar, Banja Luku, Trebinje, Brčko, Srebrenicu, Kozarac, Prijedor, Visoko, Međugorje, Hutovo Blato, na rijeku Unu, Vrbas, Drinu, Neretvu, na planine Jahorinu, Bjelašnicu, i Igman na kojima su se održale 14. Zimske olimpijske igre.

**Dragi naši, od sad, budite vi naši gosti u našoj lijepoj Bosni i Hercegovini! I osjećajte se kod kuće, kao sto se mi osjećamo danas ovdje s vama.**